google/wiki40b huggingface dataset:
Erkehertug Johann av Østerrike

Bakgrunn

Johann var sønn av Leopold II og bror av Frans II, begge tysk-romerske keisere. Johann var født i Firenze der faren var storhertug. Da Leopold ble tysk-romerske keiser i 1790, fulgte Johann med til Wien.

Offiser

Johan skulle først slå inn på den militære løpebane. Under Napoleonskrigene var Johan feltmarskalk og generaldirektør for ingeniørs- og befestningsvesenet. I september 1800 fikk han, med general Franz von Lauer ved sin side, befalet over den mot Jean Victor Moreau oppsatte østerriksk-bayerske hær, men ble beseiret i slaget ved Hohenlinden den 3. desember sammr år. Under krigen i 1805 førte han befal i Tyrol. Der støttet han opprøret mot Napoleon i 1809 og overtok befalet over den sørlige armé. I Italia seiret han i slaget ved Sacile den 16. april 1809, men led nederlag ved Raab to måneder senere. Eyter at opprøret i Tyrol var slått ned, og på grunn av hans tysk-nasjonale sympatier, ble han forbust å oppholde seg i Tyrol.

Steiermark

Etter de mange nederlag mot Napoleon, konsentrerte Johann seg om styret av hertugdømmet Steiermark. Der virket han frem til sin død. Han bidro meget til utviklingen og moderniseringen av landet. I år 1811 skjenket han sine private naturvitenskapelige samlinger til landet med åppdraget å underlette innlæringen og vekke kunnskapstærsten, og la dermed grunnen til et teknisk-naturvetenskapelig lærested (forgjenger til det tekniske universitet i Graz) og museum (Joanneum). 
Han initierte grunnleggingen av ytterligere innretningwr som for eksempel Steiermarks landsarkiv, undervisningsanstalten for gruvedrift (idag et universitet, Steiermarks sparebank, Steiermarks landbruksforening med mere. En viktig medarbeider i disse bestrebelser var hans privatsekretær Johann Zahlbruckner. Han ervervet i 1818 godset Brandhof nær Mariazell og skapte et mønstergods. Han kjøpte også jernbruk og kullgruver i Steiermark samt en platefabrikk. 
I 1829 giftet han seg med Anna Plochl (1804-1885), datter til postmesteren i Aussee. På grunn av ekteskapet kom han i konflikt med hoffet og ble utelatt fra tronfølgen. I 1850 ble hun til sist utnevnt till grevinne av Meran. Erkehertug Johan og Anna Plochl hadde en sønn, Frans, greve av Meran (1839-1891). I 1841 kjøpte han godset Stainz som hjem til familien.
Under den borgerlige revolusjon i 1848 vendte erkehertug Johan tilbake til politikken. Keiser Ferdinand som hadde flyktet fra sin opprørske hovedstad utnevnte sin farbror til sin stedfortreder, og i Wien ble han mottatt som motstander av Klemens von Metternichs politikk med glede. I juni 1848 utnevnte Frankfurtparlamentet Johann til riksforstander i den tyske staten parlamentet forsøkte å etablere. Han gikk av året etter, etter at forsøket på en fellestysk stat feilet.
Johann døde i 1859, og ligger gravlagt i Schenna.
John Bull

John Bull er en personifikasjon av Storbritannia som nasjon og av nasjonaltypen, særlig den engelske folkekarakteren. Figuren har blitt brukt som et folkelig nasjonalsymbol i karikaturtegninger, plakater og annonser fra sist på 1700- til ut på 1900-tallet.
John Bull blir typisk framstilt som en tykkfallen, godmodig, jordnær og selvstendig bondemann fra den engelske landsbygda, tidvis komisk, tidvis mer fornem, iført tradisjonell skjøtefrakk, ridestøvler og flosshatt.

Utseende og bakgrunn

Kallenavnet «John Bull» og figuren skal ha opptrådt første gang i den satiriske pamfletten Law is a Bottomless Pit og skriftet History of John Bull fra 1712, skrevet av John Arbuthnot (1767–1735), engelsk lege, forfatter og komponist.
John Bull blir ofte beskrevet som traust og uredd, og blir tegnet som en sidrumpa, middelaldrende mann med brede ansiktstrekk og grått kinnskjegg. Han er kledt i åpen livkjole, lys vest, knebukser og støvler, et antrekk som var vanlig i Regency-perioden fra 1795 til 1820 (britisk empirestil). Den lave, brede hattepullen på flosshatten viser både til denne historiske herremoten og at det er en mann av middelklassen. John Bull var opprinnelig en latterlig figur, men har i patriotiske sammenhenger blitt portrettert som en mer staselig storbonde. Siden først på 1900-tallet har vesten blitt dekorert med et slående Union Jack-flagg. Karakteren har også ofte blitt tegnet sammen med en bulldog.
John Bull-figuren var utbredt i politiske avistegninger, nasjonalistisk propaganda og reklamekampanjer fram til og med første verdenskrig. Skikkelsen har også seinere representert noe tradisjonelt engelsk eller britisk.
Alternativt har Storbritannia blitt tegnet som nasjonalsymbolet Britannia, opprinnelig en keltisk gudinne, eller en løve.
Andoma

Andoma (russisk: Андома) er ei elv nordvest i Vologda oblast i Russland. Den er 156 kilometer lang, og har et nedbørfelt på 2 570 km². Andoma starter fra Groptozero og munner ut i Onega.
EM i turn for kvinner 1992

Det 19. europamesterskapet i turn for kvinner ble arrangert i 1992, i Nantes i Frankrike.
Spekefisk

Spekefisk er en fellesbetegnelse for fisk som er er konservert gjennom speking. Ulike typer fisk kan spekes. Eksempler er spekesild, spekemakrell og spekelaks med mer. Speket fisk blir ofte også røkt.
I Norge har konservering gjennom speking vært kjent i mer enn 1000 år, og spekemat spises året rundt. Speking av fisk har imidlertid ikke fått like stor oppmerksomhet som annen spekemat i nyere tid, selv om tradisjonene er svært lange.
Clay Allison (revolvermann)

Barndom og ungdom

Robert Clay Allison, kjent som «Clay», var fjerdemann av ni barn. Hans foreldre var John og Nancy (Lemmond) Allison. Faren hans var en presbyteriansk prest, som også arbeidet med kveg og får. Han døde da Clay var fem år. Clay fikk tidlig ord på seg for å være rastløs og etterhvert som han ble eldre var han fryktet for sine humørsvingninger og hissige temperament.

Borgerkrigen

Allison arbeidet på familiens gård nær Waynesboro i Tennessee til han var 21 år. Da den amerikanske borgerkrigen brøt ut, gikk han med på sørstatenes side 15. oktober 1861 som soldat i Tennessee Light Artillery Division. Den 15. januar 1862 fikk han avskjed fra hæren på medisinsk grunnlag. Dette skyldtes en gammel hodeskade som kunne forårsake humørsvingninger. Samme år ble hans bror Monroe ettersøkt som desertør.
Den 22. september 1862 ble han allikevel medlem av 9. Tennessee Cavalry, der han forble resten av krigen, under kommando av General Nathan Bedford Forrest. 4. mai 1865 overgav kompaniet hans seg ved Gainesville i Alabama. 
Han var krigsfange noen dager inntil krigen sluttet 10. mai 1865.
Lars Aleksander Ruud

Idrettskarriere

Ruud deltok i friidrett under Special Olympics 2019 i Abu Dhabi, der han kom på andreplass i kulestøt i divisjon M16, med 6,28 meter. Han deltok også på 100 meter, der han kom på femteplass i divisjon M32.
NM i svømming utendørs 1963

NM i svømming utendørs 1963 ble arrangert i Frognerbadet i Oslo 2.-4. august 1963. Arrangør var Oslo IL.
Erich Raeder

1876 - 1918

Raeder kom fra en middelklassefamilie fra Wandsbek utenfor Hamburg. Han gikk inn i den keiserlige marinen (Kaiserliche Marine) som 18-åring i 1894, der han gjorde lynkarriere. I 1912 ble han stabssjef for viseadmiral Franz von Hipper. Under første verdenskrig deltok Raeder i Jyllandsslaget og slaget ved Doggerbank.

1918 - 1945

Etter krigen fortsatte Raeder karrieren, og ble kontreadmiral i 1922 og viseadmiral i 1925. I 1928 fikk han graden admiral, og ble øverstkommanderende i den tyske marinen.
Raeder mislikte NSDAP, men støttet sterkt Adolf Hitlers planer om å gjenoppbygge Kriegsmarine. Umiddelbart før sin 60-årsdag, ble han av Hitler utnevnt til generaladmiral for sitt arbeid for å gjenreise den tyske flåten. I dette arbeidet var han i konstant rivalisering med Hermann Göring, som arbeidet med oppbyggingen av Luftwaffe. I 1939 ble Raeder storadmiral.
Raeder var en av hovedpådriverne bak Operasjon Weserübung, det tyske angrepet på Danmark og Norge.
De etter hvert dårlige resultatene for Kriegsmarine, kombinert med undervannsbåtenes suksess under Karl Dönitz, gjorde at Raeder ble degradert i januar 1943. Dönitz overtok som ny leder av Kriegsmarine. Raeder trakk seg tilbake like etterpå, i mai 1943.
Raeder ble mistenkt for å ha vært en av deltakerne i 20. juli-attentatet, men ble frikjent for mistankene da han umiddelbart reiste til Wolfsschanze for personlig å forsikre Hitler sin lojalitet.

1945 - 1960

Etter krigens slutt ble Raeder under Nürnbergprosessen dømt til livsvarig fengsel for forbrytelse mot freden, en tiltale som hadde sin bakgrunn i hans rolle i planleggingen av angrepet på Norge i 1940.
Den 26. september 1955 ble han løslatt på grunn av dårlig helse.
Han bosatte seg etter løslatelsen i Uhlandstrasse i Lippstadt, Westfalen. Han skrev senere selvbiografien Mein Leben som ble gitt ut i 1957. Raeder døde i Kiel i 1960.
Avledet anke

Avledet anke er et begrep innen norsk sivilrett. Tidligere kalt aksessorisk motanke i tvistemålsloven, men ved ikrafttredelsen av tvisteloven av 2005 den 1. januar 2008 ble begrepet aksessorisk motanke erstattet med avledet anke, uten at det innholdsmessige er endret.
Begrepet kjæremål ble videre tatt bort ved den nye loven og erstattet med begrepet anke. Det som tidligere het aksessorisk motkjæremål vil derfor også være en avledet anke etter 2005-lovens terminologi.
Reglene om avledet anke følger av tvisteloven § 29-7.
At anken er avledet eller aksessorisk vil si at den er uselvstendig, og dermed at retten til å bruke den er betinget. I saker hvor en part da ikke har selvstendig ankerett, kan han likevel reise en avledet anke dersom en motpart med selvstendig ankerett anker rettsavgjørelsen. Dette gjelder likevel ikke når motpartens anke kun er begrenset til anke over saksbehandlingen. Motsatsen til en avledet anke er en selvstendig motanke, der er ikke ankeretten betinget av den annen parts disposisjoner.
En part kan være uten selvstendig ankerett fordi det ikke finnes noe grunnlag for ankerett, feks. hvor en tvistegjenstand har liten verdi. Parten kan også ha mistet ankeretten ved å oversitte frister, eller han kan tidligere ha sagt fra seg (frafalt) retten etter tvl. § 29-6. Dette følger av tvl. § 29-7, 1. ledd.
En avledet anke avhenger videre av at motpartens anke blir avgjort i realiteten, altså at denne ikke blir trukket tilbake av motparten eller avvist av retten. I motsatt fall følger det av tvl. § 29-7, 4. ledd at den avledede anken også faller bort.
Rettsgebyret for en avledet anke er i 2014 på 24R, det vil si 20 640 NOK (24 ganger gebyret på 860 kroner). Dersom den blir avvist, nektet fremmet eller hevet likevel kun 2R (1 720 kroner).
Fylkesvei 7230

Fylkesvei 7230 går mellom Rønningstad og Hongset i Brønnøy kommune. Veien er 9,2 km lang.
Frem til 2019 hadde veien betegnelsen fylkesvei 48.
Diario Extra (Costa Rica)

Diario Extra er ei costaricansk tabloidavis. Den ble gitt ut første gang i oktober 1979. Avisa kommer ut hver dag fra mandag til lørdag, og er landets mest leste avis. Den har et mer venstredreid syn enn de fleste andre avisene i landet.
Diario Extra kjennetegnes av sensasjonsoverskrifter i rødt blekk, og den trykker ofte eksplisitte bilder av ulykker og lignende som andre costaricanske aviser sensurerer. Hver utgave har også en rekke bilder av lettkledde kvinner.
Avisa er en del av Grupo Extra, som også eier tv-kanalen Extra TV 42.
Æres-Oscar

Æres-Oscar (Academy Honorary Award på engelsk, tidligere kalt Special Award) deles ut etter skjønnsmessig vurdering av Board of Governors i Academy of Motion Picture Arts and Sciences (AMPAS) for å hedre bidrag til filmindustrien som ikke dekkes av de øvrige Oscar-prisene. Tidligere Oscar-vinnere kan imidlertid også vinne en æres-Oscar. Vinnere av en æres-Oscar mottar ofte den vanlige Oscar-statuetten, men Board of Governors kan også velge et annet design, eller man kan belønnes med et livstidsmedlemskap i Akademiet.
I motsetning til Special Achievement Award, som ble opprettet i 1972, trenger ikke de som tildeles en æres-Oscar å møte Akademiets krav til kvalifikasjonsår og tidsfrist. I likhet med Special Achievement Award, har æres-Oscar blitt brukt for å belønne bemerkelsesverdige prestasjoner i året som gikk, som ikke passet inn i eksisterende kategorier, noe som har ført til at Akademiet har etablert en rekke nye kategorier. Æres-Oscar brukes også for å hedre eksepsjonelle karrieremessige prestasjoner, bidrag til filmbransjen og tjeneste til Akademiet.
Æres-Oscar deles ut på Governors Awards.

Prisvinnere

De oppførte årene viser til filmåret som ble markert på de aktuelle Oscar-utdelingene, og ikke året da vinnerne mottok prisen. Vinnerne av barne- og ungdomsprisen Academy Juvenile Award er ikke inkludert på listen.
Anne-Marie Helland

Utdannelse

Hun studerte ved Høgskolen i Oslo fra 1992 til 1996, og ved University of Bristol, der hun tok en mastergrad i utviklingsstudier i 1997.

Yrkesliv

Hun arbeidet som konsulent i Nordic Consulting Group i 1998-1999 og hadde deretter stilling som utdanningsrådgiver hos FNs høykommissær for flyktninger (UNHCR) i 2000-2001. Hun har arbeidet for Kirkens Nødhjelp i ulike stillinger siden 2001 og ble generalsekretær for hjelpeorganisasjonen i 2012. I perioden 2007-2008 var hun valgt inn som styremedlem for Det globale fondet for bekjempelse av aids, tuberkulose og malaria, på vegne av NGOer fra utviklede land. Hun var i flere år leder av Ecumenical Advocacy Alliances strategigruppe for hiv/aids. I perioden 2007-2011 ledet hun Kirkens Nødhjelps policykontor for det Sørlige Afrika med kontor i Pretoria, Sør-Afrika. Hun har arbeidet for kvinners rettigheter og for kvinners rett til selvbestemmelse over egen kropp, herunder retten til trygge aborter.
Internasjonalen

«Internasjonalen» er en av de mest kjente sangene innen arbeiderbevegelsen, og blir sunget verden over. 
Den franske originalteksten, L'Internationale, ble skrevet av franskmannen Eugene Pottier i 1871. Opprinnelig ble den skrevet til melodien av La Marseillaise. Den melodien vi kjenner i dag ble skrevet av Pierre Degeyter i 1888. «Internasjonalen» har blitt oversatt til utallige språk, riksmålsoversettelsen ble gjort av Olav Kringen i 1904, mens Ola Martinus Høgåsen står bak nynorskoversettelsen. Den omtales også som «Opp, alle jordens bundne treller». I Norge synges «Internasjonalen» blant annet i forbindelse med feiringen av 1. mai og på samlinger i partier og organisasjoner som følger en sosialistisk linje. Den blir nå forbundet spesielt med kommunisme og sosialisme, men har tradisjonelt også blitt brukt av sosialdemokratiske bevegelser og fagorganisasjoner.
Den russiske versjonen ble brukt som nasjonalsang i Sovjetunionen fram til 1944, da den ble avløst av Hymne til Sovjetunionen. Internasjonalen har blitt brukt som patriotisk sang i en rekke land med et sosialistisk eller kommunistisk styre.
Keiserriket Etiopia

Bakgrunn

Forgjengerne til Det etiopiske riket var Kongeriket Aksum og det agawiske kristne Zagwe-dynastiet.

Det salomoiske dynasti kommer til makten

I 1270 ble Zagwe-keiseren styrtet av det salomoiske dynastiet, som hevdet å nedstamme fra Aksums herskere, og videre fra kong Salomo og dronningen av Saba. I århundrene som fulgte, forsvarte abessinierne seg suksessfullt mot invaderende arabere og tyrkere, og opprettet diplomatiske forhold med noen europeiske makter, som for eksempel Portugal. 
Mellom 1529 og 1543 utkjempet Etiopia en krig mot det muslimske Adal-sultanatet, kjent som Etiopia–Adal-krigen, som førte til store ødeleggelser og en svekkelse av begge landa. Adal skaffet seg kontroll over store deler av Etiopia, men disse ble gjenerobret av Etiopia med portugisisk støtte.

Zemene Measfint

I Etiopia kalles perioden fra 1755 eller 1769 til 1855 for Zemene Mesafint. Denne tidsperioden ble preget av isolasjon, 
indre strid og splittelse. Mot slutten ble landet gjenforent av keiser Tewodros, og keiserens makt ble gjenopprettet.

1800-tallet

Det etiopiske keiserriket var sannsynligvis verdens eldste land, og var sammen med Liberia de eneste landene i Afrika som ikke ble kolonisert på 1800-tallet under kappløpet om Afrika.  Landet ble imidlertid okkupert av Kongedømmet Italia fra 1936, etter den andre italiensk-etiopiske krig, til 1941, da landet ble befridd av allierte og etiopiske styrker. 
Det moderne Etiopia ble skapt av keiser Menelik II, som grunnla byen Addis Abeba i 1887. I 1895–1896 motsto landet et kolonisasjonsforsøk fra Italia. Det avgjørende siste slaget, slaget ved Adwa, ble stående som et symbol på etiopisk vilje til selvstendighet. Under keiser Menelik II erobret Etiopia land som i dag ligger sør og øst i landet, og mer enn fordoblet landarealet sitt. Derfor kan enn nesten regne Etiopia som en av imperialistiske maktene. Men selv om Menelik forsøkte å modernisere landet, forble det et mer eller mindre fattig, underutviklet afrikansk land.

Etiopia under Haile Selassie (1930–1974)

Under Haile Selassie I, den siste keiseren av Etiopia, ble landet i 1935 angrepet og okkupert av det fascistiske Italia under Mussolini, og ble en del av Italiensk Øst-Afrika (Africa Orientale Italiana, AOI på italiensk), sammen med Eritrea og Somalia. Keiseren ble nødt til å rømme fra landet.
I 1941 ble AOI invadert av allierte styrker, og Etiopia ble selvstendig igjen. Haile Selassie ble gjeninnsatt som keiser. I 1952 bestemte FN at Eritrea skulle gå inn i en føderasjon med Etiopia. Etter at eritreiske frihetskjempere gjorde opprør i starten av 1960-tallet ble landet annektert av Etiopia, dette satte igang en 30 år lang borgerkrig.
Haile Selassie ble styrta i 1974 av den marxistisk-leninistiske juntaen Derg(en), som, støtta av Sovjetunionen og Cuba, gjorde Etiopia til en ettpartistat og en sosialistisk republikk.
Haisommer 2

Handling

Handlingen er lagt til den lille kystbyen Amity. Det er gått fire år siden en stor hvithaien herjet i området, og stedet har ikke helt klart å gjenvinne sin tidligere popularitet blant turistene. Men nå er det anlagt en rekke nye hoteller og sommerturismen begynner å blomstre igjen. Plutselig begynner mennesker å forsvinne igjen. Først forsvinner to fritidsdykkere, deretter forsvinner ei jente på vannski og båtføreren omkommer på uforklarlig vis. Senere finner man en strandet spekkhogger med store bitemerker på stranda. Dette gjør Brody mistenksom og han tilkaller derfor en marinbiolog for å få stadfestet sin mistanke. Funnene gjør at han kontakter borgermesteren for å informere ham om at de trolig har et nytt problem med hai. Men borgermesteren stiller seg motvillig til hans mistanke og ber ham om å forholde seg rolig. Brody holder imidlertid på sitt og når et bilde fra et undervannskamera fra de forsvunne fritidsdykkerne fremkalles, forsterkes hans mistanke. Han er overbevist om at bildet viser et nærbilde av en hvithai og legger dette frem som bevis for det lokale byrådet. Men hans sterke overbevisning deles verken av byens ordfører eller dens fremadstormende forretningsmann. De mener han er paranoid og gir ham sparken. Brody overlater deretter ansvaret til visesheriffen og drukner sine sorger i alkohol. Dagen etter sniker hans to sønner seg ut av huset for å være med på en seilas sammen med en rekke jevnaldrende ungdommer. Ute på havet blir de til sitt store sjokk angrepet av hvithaien. Deretter blir de drivende rundt ute på havet uten muligheter til å tilkalle hjelp. Til slutt kommer Brody dem til unnsetning.

Om filmen

Filmen fikk blandet mottakelse av kritikerne og har fått 52 % på Rotten Tomatoes. Den er den beste likte av oppfølgerne. VGs anmelder gav den terningkast fire og omtalte den som en vellaget oppfølger. Anmelderne i Arbeideravisa og Dagbladet gav den terningkast tre.  
Filmen ble en av de mest sette filmene i 1978 og innbrakte 188 millioner dollar på verdensbasis, hvorav 78 millioner i USA. Den er er den nest mest innbringende av de fire Haisommer-filmene. Den første innbrakte godt over det dobbelte, den tredje godt under halvparten og den fjerde under en tredjedel.
Den kostet rundt 20 millioner dollar å produsere.
Damaged

Damaged er det amerikanske hardcorebandet Black Flags debutalbum. Det blei utgitt i 1981.
Skjalg Halmøy

Bakgrunn

Skjalg Halmøy ble født i Hamarøy. Høsten 1937 kom han til Tinden som handelsbetjent. Tinden var viktig som fiskemottak, handelssted, poststed og knutepunkt på kysten. Halmøy hadde i utgangspunktet ikke noe forhold til havet eller fiske, men han lærte fort. Da den daværende væreieren Johan Jensen gikk av for aldersgrensen som poståpner i 1946, fikk Skjalg Halmøy og hans kone Helene tilbud om å kjøpe stedet.
Sånger att älska till

Sånger att älska till er et samlealbum med Tomas Ledin, utgitt i 1997. Albumet inneholder 15 av Ledins mest kjente låter fra 1972 til 1997.
Spansk kampkveg

Spansk kampkveg (også kjent som bravokveg, toro bravo, ganado bravo, toro de lidia, toro lidiado, og touro de lide) er en kvegrase som primært avles for kvegets kvaliteter på tyrefekterareanen. Det er bare tyrer (ukastrerte hanner) som brukes. Spansk kampkveg har store framoverrettede horn, som minner om hornene til uroksen.
Spansk kampkveg lever semivilt i det sørlige Spania, Portugal og i latinamerikanske land der tyrefekting pågår. Det ble trolig introdusert i Latin-Amerika av conquistadorene alt på 1500-tallet.
Ledd

Morfologi

I ekte ledd er leddflatene atskilt ved en smal leddspalte, og knoklene i leddet kan gli eller rulle mot hverandre. Oftest er den ene leddflaten konveks og danner et leddhode, mens den andre er tilsvarende konkav og danner en leddskål, eller leddgrop. Leddflatene er kledd med leddbrusk som gjør dem glatte. Utenom leddflatene er knoklene bundet til hverandre ved en leddkapsel som lukker spalten til en leddhule.
Leddkapselen består av to lag. Ytterst er fiberkapselen av fast bindevev, som er festet til benhinnen og benet selv på begge sider av leddet. Innvendig er fiberkapselen kledd med en tynn hinne, synovialhinnen, som består av løsere bindevev. Cellene i synovialhinnen produserer en væske, leddvann eller synovia, som smører leddflatene så de glir lett mot hverandre. Ved betennelser eller annen irritasjon av synovialhinnen kan væskeutskillelsen øke betydelig. Dette medfører en smertefull utvidelse av leddhulen og kan også ledsages av feilstillinger av ledd og ekstremitet. Dette forekommer ofte i kneledd, og det er bedre kjent som «vann i kneet».
I mange ledd danner synovialhinnen slimposer kalt bursaer. I noen ledd er leddhulen delt i to ved en bruskskive, leddskiven, i andre (som kneledd) danner leddskiven en åpen leddring eller menisk. I enkelte ledd (skulder- og hofteledd) er leddskålen forstørret ved hjelp av en perifer bruskring som danner en leddleppe. Leddkapselen er forsterket av bindevevsbånd, ligamenter (leddbånd), utspent mellom knoklene og ofte innvevd i kapselen. De hindrer abnorme og ekstreme bevegelser i leddet. Voldsom overstrekning av kapsel og ligamenter fører til bristning (forstuvning), jevn og langvarig overstrekning til en permanent forlengelse (slengeledd). Både kapsel og bånd er rike på nerver og er meget ømfintlige. Bevegeligheten i leddet avhenger av formen på leddflatene.
The Flash (TV-serie)

Seriens handling

Forskeren Barry Allen (Grant Gustin) blir rammet av et lynnedslag mens han befinner seg i et forskningslaboratorie, og havner i koma. Når han ni måneder senere plutselig våkner opp, kan han plutselig bevege seg i lynende hastighet. Serien følger ham mens han venner seg til sine nye superkrefter og begynner å samarbeide med sine kolleger på Star Labs mens han utvikler seg til å bli superhelten kjent som The Flash. Men han var ikke den eneste som ble rammet, det finnes flere med overnaturlige krefter
Blåplast

Blåplast (Plastic Short Range Training Ammunition) er en øvelsesammunisjon av blåfarget plast, tidligere vanlig i Norge er bakelitt. Den oppfører seg omtrent likt som vanlig skarp ammunisjon, men med en betydelig mindre rekkevidde. I Norge brukes den mest i kaliber 7,62 mm og 12,7 mm. Besparelsen ved bruk av blåplaster ved øvelser er stor, spesielt når man øver med 12,7x99 mm, her koster vanlig ammunisjon cirka 60 kr per skudd men blåplast koster cirka 10 kr. Rekkevidden er betydelig kortere med blåplaster, cirka 30-40 m for en AG-3 (7,62x51 mm).
Short Range Training Ammunition (SRTA) og Plastic Short Range Training Ammunition (PSRTA) finnes i de fleste kalibrer og brukes i de fleste land. Materiale og oppbygning varierer.
Blåplast regnes som skarp ammunisjon og kan være dødelig på nært hold, da prosjektilet fortsatt har en høy fart og overfører store mengder kinetisk energi.